TalTech ja Rapla osutasid Läti suurklubidele korralikku vastupanu, Valmiera üllatas – Korvpall24.ee
Oled siin: Korvpall24 → TalTech ja Rapla osutasid Läti suurklubidele korralikku vastupanu, Valmiera üllatas
Martin Reinsalu 14/12/2019 19:50 Kommenteeri bk ventspils, jurmala, korvpall, paf eesti-läti korvpalliliiga, rapla, rapla avis utilitas, riia vef, taltech, taltech basketball, valmiera, valmiera glass, valmiera glass via, vef, vef riga, ventspils
-TalTech – Ventspils | Foto: Siim Semiskar
Paf Eesti-Läti korvpalliliigas peeti laupäeval ära kolm mängu. TalTech pidi koduplatsil tunnistama BK Ventspilsi paremust, Rapla Avis Utilitas jäi võõrsil alla Riia VEF-ile ning Valmiera Glass VIA sai üllatuslikult võõrsil jagu Jurmalast.
TalTech – BK Ventspils 83:95 (18:15, 24:25, 14:29, 27:26)
Avaveerandi keskpaigas oli seis 11:11 ning teise veerandaja alguseks aitasid Sander Viilup, Levi Martin Giese ning Joona Järveläinen TalTechi 18:15 ette. Leemet Böckleri kaugviskest haaras kodumeeskond ka 29:20 eduseisu, kuid Ronalds Zakise, Janis Berzinši ning Janis Kaufmanise korvidest jõudis Ventspils 40:40 viigini. Gregor Arbeti realiseeritud vabavisetest lõppes poolaeg siiski TalTechi 42:40 juhtimisel.
Ventspils jäi visketabavuses 50% – 39% peale. Lauavõitlus kuulus neile 44:30 (ründelaud 14:10) ning korvisööte jagati rohkem 21:16. Pallikaotuseid tehti 12, TalTechil kogunes neid 9.
“Meile oli see kolmas mäng nelja päeva jooksul. Reisisime Ungarist Tallinnasse, Rakvere võitis meid oma hea esitusega ja meil oli vähe energiat. Täna oli samuti raske mäng, vastane tegutses hästi. Näitasime aga iseloomu ja võitlesime lõpuni, hoidsime distsipliini nii rünnakul kui kaitses. Olen oma meeskonna üle uhke, et täna võitsime. Liigutasime palli teisel poolajal paremini ja saime paremaid viskekohti. Mina kui treener pole kunagi rahul ja meil on veel palju tööd teha. Eilne mäng näitas, et me polnud piisavalt füüsilised. Peame end igal päeval tõestama. Ventspilsis on alati surve peal. Kui võidad, siis ei öelda midagi, aga kui kaotad, siis küll. Kõik on aga klubis professionaalne ja klubijuhtide toetus on olemas,” rääkis BK Ventspilsi peatreener Arturs Visockis-Rubenis Telia TV-le antud intervjuus, kes mullu juhendas BK Ogret ning käimasoleval hooajal on ta Ventspilsiga tunnistanud FIBA Europe Cup sarjas seitsme mänguga vaid võite.
VEF Riga – Rapla Avis Utilitas 91:85 (30:22, 18:20, 17:21, 26:22)
Visketabavuses jäi VEF 49% – 43% peale. Lauavõitlus võideti 42:31 (ründelaud 12:10). Korvisööte jagati samuti rohkem 22:21 ja pallikaotuseid kogunes neil 19, Raplal 11.
Jurmala – Valmiera Glass VIA 92:100 (35:24, 14:24, 24:31, 19:21)
Kodumeeskond Jurmala viskas küll esimese veerandajaga koguni 35 punkti ja asus 11 punktiga juhtima, aga nelja tabava kaugviske toel vähendas Valmiera poolajaks kaotusseisu minimaalseks. Kolmanda veerandaja alguses läksid külalised ka juhtima ning eduseis suurenes korra ka kümnele punktile. 5.56 enne lõppu oli Valmiera 92:77 ees ning Jurmala kaheksast punktist lähemale enam ei jõudnud.
Valmiera jäi visketabavuses 54% – 40% peale. Lauavõitluse võitis Jurmala 47:33 (ründelaud 21:6). Korvisööte andis Jurmala rohkem 28:22 ja pallikaotuseid tegi Valmiera rohkem 14:12.
Roberts Krastinš kerkis Valmiera poolelt üleplatsimeheks 32 punkti ja 6 lauapalliga, kes tabas kaugviskeid 6/8. Edmunds Elksnis lisas 28 punkti (kolmesed 5/8), 4 lauapalli ja 9 korvisöötu. Valters Veveris ning Janis Engers kogusid võrdselt 13 punkti, kelles viimane võttis veel 6 lauapalli ja Klavs Dubults sai kirja 12 punkti, 5 lauapalli ja 4 korvisöötu.
Jourdan Grant viskas Jurmala eest 19 punkti ja andis 9 korvisöötu. Edgars Jeromanovs lisas 17 punkti, võttis 5 lauapalli ja andis 8 korvisöötu. Ugis Pinete nimele jäi 14 punkti, Roberts Berzinš tõi 13, Denis Krestinin 11 (lisaks 12 lauapalli) ja Ervins Jonats 10 punkti (lisaks 10 lauapalli).
Eesti-Läti korvpalliliigas toimuvad järgmised mängud pühapäeval, 15. detsembril. Tartu Ülikool võõrustab BK Ogret, Pärnu Sadam on vastamisi BC Valga-Valka/Maks&Moorits võistkonnaga ning Läti Ülikool võtab päeva viimases matšis vastu Tallinna Kalev/TLÜ.